Kaapstad 'gereed' om op aardbewing te reageer | Maroela Media
Die Stad Kaapstad sê hy het verskeie gebeurlikheidsplanne in plek – ook indien 'n aardbewing die stad tref.
Talle inwoners van die Moederstad was Saterdagaand in rep en roer nadat 'n skudding, veroorsaak deur 'n aardbewing van 2,5 ongeveer 10 km noord van Malmesbury in die Wes-Kaap, in die streek gevoel is.
Dié skuddings was egter nie verwant aan 'n skudding van 6,2 wat sowat 1 600 km suid-suidoos van Kaapstad plaasgevind het, soos vroeër vermoed is nie.
Die Raad vir Geowetenskappe (CGS) het bevestig 'n aardbewing het Saterdagaand om 20:41 plaasgevind en die Suid-Afrikaanse Nasionale Seismograaf-netwerk het dit opgeteken.
JP Smith, burgemeesterkomiteelid vir veiligheid en sekuriteit in Kaapstad, het gesê die stad het kennis geneem van die wydverspreide openbare belangstelling in die skuddings. Daar was ook vrae oor Kaapstad se gereedheid om die gevolge van 'n aardbewing te hanteer en wie se verantwoordelikheid dit is om in só 'n geval 'n noodreaksie te koördineer.
Smith sê verskeie faktore moet in ag geneem word. Dit sluit in wat as 'n groot aardbewing beskou word. Volgens die CGS lê die verskil tussen 'n aardbewing en 'n aardskudding in die omvang van die gebeurtenis. In Suid-Afrikaanse konteks word 'n seismiese voorval van minder as 4,0 as 'n skudding beskou.
"Hoewel aardbewings nie voorspel kan word nie en ons nie vroeë waarskuwingstelsels daarvoor het nie, het die CGS wel tsoenami-sensors en vroeë waarskuwingstelsels om te verseker mense word ingelig oor enige tsoenami-bedreigings," het Smith gesê.
Sou 'n groot aardbewing tref, sal die CGS en die Suid-Afrikaanse Weerdiens die leiding neem.
"Die stad se rampkoördineringspan sal die reaksie op moontlike gevolge koördineer vir interne en eksterne agentskappe soos die polisie, die weermag, die nooddienste en die dierebeskermingsvereniging.
"Die stad se ramprisikobestuursentrum het 'n noodreaksieplan vir 'n verskeidenheid moontlike rampe, ook aardbewings. Dié planne word jaarliks hersien en rampgereedheidsoefeninge met al die betrokke rolspelers word gehou om die stelsel op 'n volgehoue grondslag te toets. Soos met enige moontlike ramp, berus 'n doeltreffende reaksie op die betrokkenheid van almal, ook die publiek."
Smith sê die stad se openbare noodkommunikasiesentrum is die primêre kontakpunt in enige noodgeval. Van 'n selfoon kan die sentrum by 021 480 7700 gekontak word en by 107 van 'n landlyn.